CELEX: 62014TN0126
Language: sk
Date: 2014-02-21 00:00:00
Title: Vec T-126/14: Žaloba podaná 21. februára 2014 – Holandsko/Komisia

14.4.2014   
            
            
               SK
            
            
               Úradný vestník Európskej únie
            
            
               C 112/61
            
         Žaloba podaná 21. februára 2014 – Holandsko/Komisia
   (Vec T-126/14)
   2014/C 112/78
   Jazyk konania: holandčina
   
      Účastníci konania
   
   
      Žalobca: Holandské kráľovstvo (v zastúpení: M. Bulterman a J. Langer, splnomocnení zástupcovia)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               zrušil článok 1 napadnutého rozhodnutia a prílohu tohto rozhodnutia v rozsahu, v akom sa toto rozhodnutie a príloha týkajú úrokov vo výške 4 703 231,78 eura, ktoré Holandsko nezaúčtovalo pre rad pohľadávok z dôvodu oneskorene uhradených dodatočných poplatkov a neoprávnene vyplatených vývozných náhrad,
            
         
               —
            
            
               subsidiárne zrušil článok 1 napadnutého rozhodnutia a prílohu tohto rozhodnutia v rozsahu, v akom sa toto rozhodnutie a príloha týkajú úrokov vo výške 3 208 935,04 eura, ktoré Holandsko nezaúčtovalo pre rad pohľadávok z dôvodu oneskorene uhradených dodatočných poplatkov,
            
         
               —
            
            
               zaviazal Komisiu na náhradu trov konania.
            
         
      Dôvody a hlavné tvrdenia
   
   Žaloba má za cieľ čiastočné zrušenie vykonávacieho rozhodnutia Komisie z 12. decembra 2013, ktorým sa z financovania Európskou úniou vylučujú určité výdavky vynaložené členskými štátmi v rámci Záručnej sekcie Európskeho poľnohospodárskeho usmerňovacieho a záručného fondu (EPUZF), v rámci Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV) (Ú. v. EÚ L 338, s. 81).
   Na podporu svojej žaloby žalobca uvádza tri žalobné dôvody.
   
               1.
            
            
               Prvým žalobným dôvodom sa vytýka porušenie povinnosti uviesť odôvodnenie, pretože napadnuté rozhodnutie je nezrozumiteľné a nie je zrozumiteľne odôvodnené.
            
         
               2.
            
            
               Druhý žalobný dôvod sa týka porušenia článku 13 ods. 2 ZEÚ finančnou opravou v súvislosti so zúročením, bez toho aby pre to v práve Únie existoval právny základ, a/alebo nesprávnym uplatnením zásady ekvivalencie na základe domnienky, že Holandsko v rozhodujúcom okamihu účtovalo úroky pre porovnateľné štátne pohľadávky.
            
         
               3.
            
            
               V treťom žalobnom dôvode ide o porušenie zásady povinnosti náležitej starostlivosti v spojení s článkom ods. 2 nariadenia (EHS) č. 729/70 (1) a článkom 5 ods. 2 nariadenia (EHS) č. 595/91 (2), pretože do 16. októbra 2006 nebolo vydané rozhodnutie o splatnom dlhu.
            
         
      (1)  Nariadenie Rady (EHS) č. 729/70 z 21. apríla 1970 o financovaní spoločnej poľnohospodárskej politiky [neoficiálny preklad] (Ú. v. ES L 94, s. 13).
   
      (2)  Nariadenie Rady (EHS) č. 595/91 zo 4. marca 1991 o nezrovnalostiach a vymáhaní čiastok neoprávnene vyplatených v súvislosti s financovaním Spoločnej poľnohospodárskej politiky a organizácie informačného systému v tejto oblasti, ktorým sa ruší nariadenie (EHS) č. 283/72 (Ú. v. ES L 67, s. 11; Mim. vyd. 03/011, s. 171).